SKRIFTLIG FORESPØRGSEL E-2121/01

af Johannes Voggenhuber (Verts/ALE) til Kommissionen

(13. juli 2001)

Om: Indflydelsen af visse konsolideringsforanstaltninger fra Republikken Østrigs side på den offentlige sektors finansieringssaldo i henhold til ENS 1995

I forbindelse med budgetkonsolideringen med henblik på at opnå ligevægt på statsbudgettet i Østrig planlægger en række delstater at omlægge finansieringen af sygehuse, at oprette ejendomsselskaber for delstaterne og at afhænde lån, der er bevilget til fremme af boligbyggeri. Hidtil har delstaterne været forpligtet til at finansiere deres sygehuses underskud ved hjælp af tilskud. F.eks. i delstaten Kärnten skal det separate selskab for sygehusforvaltning, som siden 1997 har været en markedsvirksomhed, fra året 2001 optage et lån til at dække det samlede underskud. Samtidig yder delstaten Kärnten det et rentefrit lån af samme størrelse som det årlige underskud og overtager for fremtiden forvaltningen af den dermed forbundne annuitet samt ekstra omkostninger. Denne omlægning af sygehusfinansieringen foretrækkes udtrykkelig af forbundsrepublikkens finansministerium med henblik på at nå det fælles konsolideringsmål, fordi sygehuse er markedsvirksomheder, og de lån, der optages af dem, ikke ville blive tilregnet delstaten. Hvorledes skal delstaternes rentefrie lån til sygehusene faktisk behandles i henhold til ENS 1995?

Forbundsrepublikken har i forbindelse med et tillæg til loven om fast ejendom overdraget fast ejendom til en værdi af 33 mia. ØS til statens ejendomsselskab (BIG). BIG er 100 % ejet af staten. Formålet med grundlæggelsen af BIG er at tilpasse statens forvaltning af byggeri og fast ejendom samt udnyttelse og salg af den faste ejendom, som staten har overdraget eller erhvervet, til forholdene inden for den private sektor. Hvorledes påvirker disse indtægter fra overdragelsen af fast ejendom statens finansieringssaldo (i henhold til ENS 1995)? Mange delstater, bl.a. også Kärnten, planlægger sideløbende hermed at indføre egne immobilieselskaber (LIG), som ejes 100 % af delstaten. Den pågældende delstats faste ejendom skal mod vederlag overdrages disse selskaber. Hvorledes påvirker disse indtægter den pågældende delstats finansieringssaldo (i henhold til ENS 1995)?

Svar afgivet på Kommissionens vegne af Pedro Solbes Mira

(18. september 2001)

De rejste spørgsmål bør undersøges på basis af det europæiske nationalregnskabssystem (ENS 95).

Østrig indberetter to gange om året oplysninger til Kommissionen om underskuddet på de offentlige budgetter og den offentlige gæld. I den forbindelse foretager Eurostat regelmæssigt opfølgende besøg i medlemsstaterne. De østrigske myndigheder vil højst sandsynligt informere Eurostat om de rejste spørgsmål i forbindelse med sit næste besøg, som forventes at finde sted inden årets udgang. Der vil her finde en indgående drøftelse sted mellem Eurostat og Østrigs centrale statistiske kontor.

Hvad angår behandlingen af de offentlige sygehuse og statens ejendomsselskab (BIG), skal principperne i ENS 95 bringes i erindring.

I ENS 95 henregnes offentlige sygehuse kun til sektoren ikke-finansielle selskaber (uden for offentlig forvaltning og service), hvis de er institutionelle enheder, og hvis de leverer markedsmæssige tjenester.

De leverer markedsmæssige tjenester, hvis de enten hovedsagelig finansieres af husholdningerne og/eller private forsikringsselskaber, eller - såfremt de leverer tjenester til det offentlige til økonomisk signifikante priser - hovedsagelig finansieres af det offentlige.

Hvis de derimod ikke leverer markedsmæssige tjenester, skal de henregnes til sektoren offentlig forvaltning og service.

De rentefrie lån fra delstaterne til sygehusene skal - såfremt de østrigske offentlige sygehuse er institutionelle enheder, som leverer markedsmæssige tjenester - behandles på følgende måde:

- Hvis finansieringen er en ensidig transaktion, dvs. hvis der ydes lån uden sandsynlighed for, at lånet tilbagebetales, skal den behandles som en kapitaloverførsel.

- Hvis finansieringen indebærer en tilbagebetaling til det offentlige på basis af en lånekontrakt (dvs. at tilbagebetalingsdatoen er nævnt udtrykkeligt), og der er en klar sandsynlighed for, at lånet tilbagebetales, skal den behandles som et lån. Den potentielle rente på lånet, som der gives afkald på, kan dog betragtes som et statstilskud for leveringen af tjenesterne.

Hvad angår overdragelse af ejendom til statens ejendomsselskab (BIG), gælder følgende i henhold til principperne i ENS 95:

- Hvis størstedelen af BIG's aktiviteter vedrører levering af tjenesteydelser til enheder inden for det offentlige, skal selskabet henregnes til sektoren offentlig forvaltning og service.

- Hvis BIG hovedsagelig lejer/leaser uden for det offentlige, skal selskabet behandles som et ikke-finansielt selskab.

Den endelige beslutning om klassificeringen af BIG vil dog først blive truffet, når Eurostat har aflagt besøg hos Østrigs centrale statistiske kontor.